nang dumating ang dating mayari at nabatid ang mga nangyari, ng makitang inaari ng iba ang kaniyang mga lupain, yaong mga lupaing naging sanhi ng ikinamatay ng kaniyang asawat anak; nang matagpuang pipi ang kaniyang ama, ang kaniyang anak ay naglilingkod na parang alila, at tumanggap pa ng isang utos, na bigay ng tininti sa nayon, upang alisin ang mga laman ng bahay at iwan ito sa loob ng tatlong araw, ay umupo si kabisang tales sa piling ng kaniyang ama at hindi man halos nangusap sa boong maghapon. kinabukasan, sa gitna ng pagkakamangha ng boong nayon, ay nakituloy sa bahay ni kabisang tales ang manghihiyas na si simoun na may kasamang dalawang bataan na may pasang malalaking takba na nababalutan ng lona. sa gitna ng kaniyang pagdadalita ay hindi nalilimutan ni tales ang magandang ugali ng tagarito, kayat nagugulumihanan sapagkat wala siyang sukat maihandog sa dayuhang yaon.